Getroue skoolbesoek is van die uiterste belang. Ouers word vriendelik dog dringend versoek om toe te sien dat hulle kinders die skool getrou bywoon en nie onnodig van die skool af wegbly nie.
Indien dit noodsaaklik is dat 'n leerling die skoolterrein gedurende skoolure moet verlaat, moet die ouers 'n briefie aan die skool skryf, of die afspraakkaartjie moet getoon word en dan kan die leerling verlof verleen word om die terrein te verlaat.
Indien 'n leerling 'n hele dag of meer afwesig was, moet die ouers, deur middel van 'n briefie, die skool in kennis stel van die rede(s) wat die leerling genoodsaak het om nie die skool by te woon nie. Hierdie briefie moet, indien moontlik, voor die tyd of anders op dieselfde dag waarop die leerling weer skool toe kom, aan die skool gestuur word.
Die skool mag nie toestemming verleen dat 'n leerling van die skool afwesig mag wees nie. Regulasies laat dit nie toe nie. Daarom is dit noodsaaklik dat ouers, indien hulle op hulle eie risiko die leerlinge vir 'n kort tydjie toelaat om die skool nie by te woon nie - om watter rede ookal - sodanige afwesigheid aan die skool sal verduidelik.
Die skool begin soggens om 07:30, en daar word van leerlinge verwag om betyds by die skool te wees. Indien 'n leerling laat kom, moet hy eers by die kantoor aanmeld om te verduidelik en om te sorg dat hy teenwoordig gemerk word vir die dag. Skooldae eindig 13:45
Skoolfonds is verpligtend. Hierdie geld word aangewend vir die administrasie van die skool en dit behels die akademie, sport, kultuur, assuransie van die skool se inhoud, instandhouding van die geboue en terreine asook die aankoop van toerusting.
Gewone sportritte in NKZN word gedeeltelik deur die skoolfonds gesubsideer. Hierdie subsidie word egter jaarliks opnuut bepaal. Groot addisionele fondsinsamelingsveldtogte sal slegs van stapel gestuur word indien geld benodig word vir 'n bepaalde projek wat aangepak word. Ons hoop om die meeste van ons uitgawes te dek met behulp van die skoolfonds. Indien alle ouers in hierdie verband saamwerk, sal dit selde nodig wees om spesiale groot fondsinsamelingsveldtogte te hou.
Die skoolgeld word van tyd tot tyd hersien om aan te pas by die behoeftes van die skool en die leerlinge.
Om die hoof en die personeel by te staan word daar jaarliks 'n aantal leiers vanuit die gr. 12 groep aangewys. Hierdie leerlinge help veral met die handhawing van dissipline. Hoofleiers en onderhoofleiers word uit hierdie groep deur die hoof, in samewerking met die personeel, aangewys.
Indien leerlinge waardevolle artikels of groot bedrae geld skool toe bring, moet dit aan 'n onderwyser oorhandig word of by die kantoor ingelewer word vir veilige bewaring. Indien dit nie gedoen word nie, kan die skool nie die verantwoordelikheid vir die verlies van sodanige artikels of geld aanvaar nie.
Indien daar besittings van leerlinge by die skool wegraak, sal die skool alles in sy vermoë doen om te help met die opsporing daarvan, maar so iets is baie moeilik en dikwels heeltemal onmoontlik.
Indien 'n ouer of ouers die skool wil besoek, sal dit baie moeite vir beide partye bespaar indien die skool geskakel word om 'n afspraak te maak. Die sekretaresse wat die skakelbord bedien, sal navraag doen om vas te stel wat die saak is wat die ouer/s wil kom bespreek en dan sal sy 'n afspraak maak met die persoon wat verantwoordelik is vir die betrokke afdeling van die skool of leerling se aktiwiteit. Indien 'n afspraak nie gemaak kan word nie, moet ouers dikwels lank wag om die hoof of iemand anders te spreek en ons sal graag wil sien dat ouers hierdie ongerief gespaar word.